សាលាក្រុង ស្នើ​​ជា​ថ្មី​ឲ្យ​ក្រុម​សិទ្ធិ​មនុស្ស​ពន្យារ​ការជួបជុំ​នៅ​ទីលាន​ប្រជាធិបតេយ្យ
ក្នុងលិខិត​នេះ រដ្ឋបាល​រាជធានី​ភ្នំពេញ​បាន​បញ្ជាក់​ទៅ​ក្រុម​អង្គការ​សិទ្ធិ​មនុស្ស​ថា ការឆ្លង​ជំងឺ​កូវីដ១៩​ក្នុង​សហ​គមន៍​លើក​ដំបូង​ទាក់ទង​នឹង​ព្រឹត្តិ​ការណ៍​២៨ ខែវិច្ឆិកា មិន​ទាន់​ត្រូវ​បិទ​បញ្ចប់​នៅឡើយទេ។ សាលា​ក្រុង​ឲ្យ​ដឹង​ថា ការណ៍នេះ «មិន​អំណោយ​ផល​ដល់​ការជួបជុំ និង​រៀបចំ​ពិធីផ្សេងៗ»។
ភ្នំពេញ — សាលារាជធានីភ្នំពេញ នៅថ្ងៃព្រសហ្បតិ៍នេះ បានស្នើជាលើកទីពីរ ឲ្យក្រុមអង្គការសង្គមស៊ីវិលដែលគ្រោងរៀបចំការជួបជុំនៅទីលានប្រជាធិបតេយ្យ នៅថ្ងៃទី២០ ខែធ្នូ ពន្យារពេលការជួបជុំ ក្រោមហេតុផលនៃការរាតត្បាតជំងឺកូវីដ១៩ក្នុងសហគមន៍មិនទាន់បញ្ចប់។ នេះបើយោងតាមលិខិតចុះថ្ងៃទី១៧ ខែធ្នូ ដោយអភិបាលរងរាជធានីភ្នំពេញ លោក មាន ចាន់យ៉ាដា។ ក្នុងលិខិតនេះ រដ្ឋបាលរាជធានីភ្នំពេញបានបញ្ជាក់ទៅក្រុមអង្គការសិទ្ធិមនុស្សថាការឆ្លងជំងឺកូវីដ១៩ក្នុងសហគមន៍លើកដំបូងទាក់ទងនឹងព្រឹត្តិការណ៍២៨ ខែវិច្ឆិកា មិនទាន់ត្រូវបិទបញ្ចប់នៅឡើយទេ។ សាលាក្រុងឲ្យដឹងថា ការណ៍នេះ«មិនអំណោយផលដល់ការជួបជុំ និងរៀបចំពិធីផ្សេងៗ»។ សាលារាជធានីភ្នំពេញបញ្ជាក់ថា៖ «ចំពោះការជូនដំណឹងរៀបចំប្រារព្ធពិធីអបអរសាទរខួបលើកទី៧២នៃទិវាសិទ្ធិមនុស្សអន្តរជាតិ ១០ធ្នូ ដែលនឹងប្រព្រឹត្តទៅនៅថ្ងៃទី២០ ខែធ្នូ ឆ្នាំ២០២០ នៅទីលានប្រជាធិបតេយ្យ ដោយមានអ្នកចូលរួមប្រមាណ១.៥០០នាក់ របស់តំណាងគណៈកម្មការរៀបចំនោះ រដ្ឋបាលរាជធានីភ្នំពេញស្នើលោកតំណាងពន្យារពេលរៀបចំពិធីសិន និងត្រូវរង់ចាំព្រឹត្តិការណ៍ខាងលើ បានបិទបញ្ចប់ ចាំដាក់លិខិតជូនដំណឹងជាថ្មីពីការរៀបចំពិធីនេះ»។ នេះជាការឆ្លើយតបរបស់រដ្ឋបាលភ្នំពេញទៅនឹងលិខិតស្នើសុំជាថ្មីរបស់ក្រុមសិទ្ធិមនុស្ស ដែលមានបំណងរៀបចំព្រឹត្តិការណ៍អបអរទិវាសិទ្ធិមនុស្សអន្តរជាតិ ក្រោយមានការស្នើពន្យារពេលជាលើកទីមួយរបស់សាលាក្រុង កាលពីចុងខែវិច្ឆិកា។ លិខិតរបស់អង្គការសម្ព័ន្ធភាពការពារសិទ្ធិមនុស្ស (CHRAC) ដែលជាតំណាងឲ្យគណៈកម្មការរៀបចំពិធីនៃក្រុមអង្គការសង្គមស៊ីវិលចំនួន៥៣ ឲ្យដឹងថាពួកគេស្នើសុំរៀបចំព្រឹត្តិការណ៍នេះ នៅថ្ងៃទី២០ ខែធ្នូ នៅទីលានប្រជាធិបតេយ្យ ដោយនឹងមានការដង្ហែក្បួនទៅកាន់មន្ទីររដ្ឋសភា ដើម្បីធ្វើសេចក្តីថ្លែងការណ៍។ អង្គការសង្គមស៊ីវិលបញ្ជាក់ថាព្រឹត្តិការណ៍នេះពាក់ព័ន្ធនឹង«សិទ្ធិមនុស្សសុទ្ធសាធ រៀបចំដោយឯករាជ្យ និងគោរពនូវវិធានការការពារជំងឺកូវីដ១៩»។ កាលពីថ្ងៃអង្គារ លោកនាយករដ្ឋមន្រ្តី ហ៊ុន សែន បានថ្លែងថាការឆ្លងជំងឺកូវីដ១៩ក្នុងសហគមន៍លើកដំបូង រដ្ឋាភិបាលអាចគ្រប់គ្រងបានរហូតមកដល់ពេលនេះ ប៉ុន្តែនៅបន្តរឹតបន្តឹងការជួបជុំទ្រង់ទ្រាយធំ។ ប៉ុន្មានថ្ងៃចុងក្រោយនេះ ក្រសួងសុខាភិបាលកម្ពុជាបានប្រកាសថាមិនមានករណីវិជ្ជមាននៃការឆ្លងជំងឺកូវីដ១៩ដែលកើតចេញពីការឆ្លងក្នុងសហគមន៍លើកដំបូងនោះទេ៕